**НАРЕДБА ЗА ПРЕСТОЙ И ПАРКИРАНЕ НА ПРЕВОЗНИ СРЕДСТВА УПРАВЛЯВАНИ ИЛИ ПРЕВОЗВАЩИ ЛИЦА С ТРАЙНИ УВРЕЖДАНИЯ НА ТЕРИТОРИЯТА НА ОБЩИНА БУРГАС**

**Приета с решение на Общински съвет - Бургас, по т.5,**

**Протокол № 13/ 29.09.2020 г., изм. и доп. с решения на Общински съвет – Бургас, по т.3, Протокол №20/23 и 24.02.2021 г.; по т.4, Протокол №22/26.05.2021 г.**

**Глава първа**

**ОБЩИ РАЗПОРЕДБИ**

**Чл. 1.** На територията на Община Бургас, в паркингите общинска собственост - открити, покрити, подземни, многоетажни и от смесен вид се осигуряват определен брой места за преференциално паркиране на ППС, превозващи хора с трайни увреждания.

**Чл. 2.** На територията на Община Бургас в зоните за почасово платено паркиране, се осигуряват определен брой фиксирани и обозначени места за преференциално паркиране на ППС, превозващи хора с трайни увреждания.

**Чл. 3.** Физическите и юридически лица, предоставящи места за паркиране за обществено ползване, безплатно или срещу заплащане, осигуряват достъп до предлаганите места за паркиране за хора с трайни увреждания.

**Чл. 4.** Местата за паркиране по чл. 1 и чл. 2 са с възможно най-добър достъп от входовете и подходите към тях и се обозначават с пътен знак Д21 и с пътна маркировка с изобразен международния символ за хора с трайни увреждания.

**Чл. 5.** Броят, разположението и обозначаването на местата за преференциално паркиране на ППС, превозващи хора с трайни увреждания по чл.1 и чл.2 се определя както следва:

1. за зоните за почасово платено паркиране на територията на Община Бургас:

а. най-малко 3 (три) места в зоните с до 50 места;

б. най-малко 4 (четири) на сто от общия брой на местата в зоните с повече от 50 места;

в. най-малко 5 (пет) на сто от местата в зоните, които са в непосредствена близост, пред и около сгради, предназначени за лечебни, социални, рехабилитационни, спортни, културни, административни и производствени дейности;

2. в паркингите - общинска собственост на територията на Община Бургас:

а. (нова, Протокол №22/26.05.2021 г.) най-малко 1 (едно) място в паркингите с до 10 места.

б. (изм. Протокол №22/26.05.2021 г.) най-малко 2 (две) места в паркингите с до 30 места.;

в. (изм. Протокол №22/26.05.2021 г.) най-малко 3 (три) на сто от общия брой на местата в паркингите с повече от 50 места;

г. (изм. Протокол №22/26.05.2021 г.) най-малко 10 (десет) на сто от местата за паркиране в паркингите, когато са в непосредствена близост, пред и около сгради, предназначени за лечебни, социални, рехабилитационни, спортни, културни, административни и производствени дейности, както и приемни сгради на транспорта;

3. Местата, предназначени за паркиране на ППС, превозващи хора с трайни увреждания в паркингите общинска собственост на територията на Община Бургас, се разполагат в непосредствена близост до достъпния вход за пешеходци на паркинга.

4. Броят и локалното фиксирано разположение на местата, предназначени за паркиране на ППС, превозващи хора с трайни увреждания в зоните за почасово платено паркиране и паркингите общинска собственост на територията на Община Бургас, се определят по схема, съгласувана от комисия, назначена от кмета на Община Бургас.

**Глава втора**

**РЕЖИМ НА ПРЕФЕРЕНЦИАЛНО ПАРКИРАНЕ НА ППС, ПРЕВОЗВАЩИ ХОРА С УВРЕЖДАНИЯ**

**Чл. 6.** Критерии и условия за определяне на правоимащи лица с трайни увреждания за безплатно и денонощно паркиране на превозващо ги ППС върху специално определено и сигнализирано за тази цел място, до сградата по постоянен адрес на правоимащите:

1. Право на безплатно и денонощно паркиране върху специално определено и сигнализирано за тази цел място на ППС, превозващо лица с трайни увреждания до сградата по постоянен адрес на правоимащите, има лице, което притежава карта за паркиране по чл. 99а от Закона за движението по пътищата и което в следствие на увреждане не може да се придвижва без използването на инвалидна количка, ортопедични апарати, външни протези, не е в състояние да заема изправено положение на тялото без използването на посочените медицински изделия и има трайно оформен функционален дефицит на стоежа, придвижването или издръжливостта.

2. ППС, превозващо лицето по т. 1, следва да отговаря на следните условия: да е собственост на правоимащия или съпружеска имуществена общност, или да е закупено от лицето или съпруга му на лизинг, или да е собственост или закупено на лизинг от родител на правоимащото лице, настойник, попечител, от син/дъщеря на правоимащия, чийто постоянен адрес е в същото жилище.

3. За всяко жилище, обитавано от лица, отговарящи на критериите по т. 1, се определя 1 (едно) място за безплатно и денонощно паркиране на ППС, превозващо тези лица, до сградата по постоянен адрес на правоимащите.

4. Лицата по т. 1 и т.2 следва да не притежават собствен гараж или паркомясто в и до сградата по постоянния си адрес.

5. Необходимите документи за предоставяне на правото по чл. 6 са следните:

а) заявление по образец, утвърденo от кмета на Община Бургас, подадено чрез Общинско предприятие „ Транспорт“ до кмета на Община Бургас;

б) лична карта – за българските граждани, документ за самоличност или за пребиваване по чл. 4, ал. 2 и 3 от Закона за българските лични документи – за чуждите граждани.

в) удостоверение за раждане (ако е приложимо) – копие и оригинал (за сверяване).

г) акт за граждански брак (ако е приложимо) – копие и оригинал (за сверяване);

д) карта за паркиране на лице с увреждания по чл. 99а от Закона за движението по пътищата, актуална към датата на подаване на заявлението - копие и оригинал (за сверяване).

е) валидно решение на ТЕЛК/НЕЛК – копие и оригинал (за сверяване). Срокът на експертното решение на ТЕЛК/НЕЛК се счита за пожизнен, когато намалената работоспособност е установена след навършване на определената в чл. 68, ал. 1-3 от Кодекса за социално осигуряване възраст за придобиване право на пенсия за осигурителен стаж и възраст или е навършена в периода на решението на ТЕЛК/НЕЛК. В случай че решението не удостоверява ползване на медицински изделия или степен на заболяване, съгласно изискванията на наредбата, лицето следва да представи допълнително фактура за закупено медицинско изделие на името на правоимащото лице.

ж) регистрационен талон на автомобила и договор за лизинг (ако е приложимо) – копие и оригинал (за сверяване);

з) документ за настойничество или попечителство (ако е приложимо) – копие и оригинал (за сверяване).

и) декларация по образец, утвърденa от кмета на Община Бургас.

6. (изм. Протокол №22/26.05.2021 г.) Правото на безплатно и денонощно паркиране се предоставя или отказва със заповед на кмета на Община Бургас или оправомощено от него длъжностно лице за срок от три години, а когато срокът на ЕР на ТЕЛК/ НЕЛК изтича по-рано от посочените три години, се предоставя до края на срока на експертното решение на ТЕЛК/ НЕЛК. Правото се прекратява предсрочно при отпадане на някое от условията за предоставянето му.

7. При промяна на обстоятелствата, касаещи правото, лицата са длъжни в 14-дневен срок писмено да уведомят кмета на Община Бургас, чрез ОП „Транспорт", за промяната.

8. След изтичане на срока, посочен в заповедта, знаците, сигнализиращи мястото за преференциално паркиране се премахват, ако в 30-дневен срок преди изтичането му не са подадени нови документи за ползване на правото. ОП „Транспорт“ следва да уведоми лицето за изтичащия срок.

9. При смяна на постоянния адрес на територията на Община Бургас на лицето или регистрационния номер на автомобила, същото може да подаде заявление за преместване на мястото за преференциално паркиране на новия адрес на територията на Община Бургас, съответно за промяна на знака, указващ регистрационния номер.

10. Кметът на Община Бургас назначава комисия в състав от 3 члена за разглеждане на подадените заявления.

а) Правилата за работа на комисията се утвърждават със заповедта за назначаването й.

б) (изм. Протокол №22/26.05.2021 г.) Комисията по преценка призовава правоимащото лице, а в случаите на необходимост, заедно с неговия родител, настойник или попечител, да присъстват на нейни заседания, с цел даване на пояснения за изясняване на случая.

в) Комисията има право да изисква допълнителни документи за удостоверяване на обстоятелствата.

г) (нова, Протокол №22/26.05.2021 г.) Комисията се произнася в срока посочен в дял II от АПК от подаване на заявлението.

11. Местата, предназначени за безплатно и денонощно паркиране на ППС, обслужващи лица с трайни увреждания до сградата по постоянен адрес на правоимащите, се сигнализират с пътни знаци В27, Д21, Т17 (брой места), Т17 (регистрационен номер на автомобила) и Т17 (указващ, че се извършва принудително преместване на ППС), и като се маркира регистрационния номер на автомобила на пътната настилка.

12. На гърба на знаците със стикер се указва номерът на заповедта на кмета на Община Бургас за предоставяне на правото.

13. На лица със статут на временно пребиваване, правото на безплатно и денонощно паркиране върху специално определено и сигнализирано за тази цел място на ППС, превозващо лица с трайни увреждания до сградата по постоянен адрес на правоимащите се предоставя съгласно т. 6 от настоящия член, но за не повече от срока на валидност на временното пребиваване.

**Чл. 7.** Критерии за определяне на правоимащи лица при издаване на карти за преференциално паркиране на ППС, превозващи хора с трайни увреждания в зоните за почасово платено паркиране и паркингите общинска собственост на територията на Община Бургас:

1. (изм. Протокол №22/26.05.2021 г.) Лица, които вследствие на увреждането не могат да се придвижват без използването на инвалидна количка, ортопедични апарати, външни протези, патерици или чужда помощ, т.е. лица, които не са в състояние да заемат изправено положение на тялото без използването на технически помощни средства и имат трайно оформен функционален дефицит на стоежа, придвижването и издръжливостта. Определеният процент на трайно намалена работоспособност или вид и степен на увреждане, определени от ТЕЛК и НЕЛК следва да е 50% (петдесет процента) и над 50% (петдесет процента).

2. Лица с III-ти и по-висок функционален клас на сърдечна недостатъчност и с определени 90% (деветдесет процента) и над 90% (деветдесет процента) трайно намалена работоспособност или вид и степен на увреждане, определени от ТЕЛК и НЕЛК.

3. (изм. Протокол №22/26.05.2021 г.) Лица с белодробни заболявания с втора и по-висока степен на хронична дихателна недостатъчност и определена над 71% (седемдесет и един процента) трайно намалена работоспособност или вид и степен на увреждане, определени от ТЕЛК и НЕЛК.

4. Лица с пълна двустранна слепота или с определена 90% (деветдесет процента) и над 90% (деветдесет процента) трайно намалена работоспособност или вид и степен на увреждане, поради зрителни заболявания, определени от ТЕЛК и НЕЛК.

5. Деца до 16 годишна възраст с други заболявания и с определени от ТЕЛК или НЕЛК вид и степен на увреждане 90% (деветдесет процента) и над 90% (деветдесет процента).

6. (нова, Протокол №22/26.05.2021 г.) Лица с диабет и онкологични заболявания с над 71% (седемдесет и един процента) трайно намалена работоспособност или вид и степен на увреждане, определени от ТЕЛК и НЕЛК.

7. (нова, Протокол №22/26.05.2021 г.) Лица с психични заболявания с над 90% (деветдесет процента) трайно намалена работоспособност или вид и степен на увреждане, определени от ТЕЛК и НЕЛК.

8. (нова, Протокол №22/26.05.2021 г.) Лица с епилепсия с психопатологична симптоматика различна от 0 и с над 90% (деветдесет процента) трайно намалена работоспособност или вид и степен на увреждане, определени от ТЕЛК и НЕЛК.

9. (изм. Протокол №22/26.05.2021 г.) Кметът на Община Бургас назначава комисия в състав от 3 члена за разглеждане на подадените заявления.

а) Правилата за работа на комисията се утвърждават със заповедта за назначаването й.

б) Комисията по преценка призовава правоимащото лице или заедно с неговия родител, настойник или попечител, да присъстват на нейни заседания, с цел даване на пояснения за изясняване на случая.

в) Комисията има право да изисква допълнителни документи за удостоверяване на обстоятелствата.

г) (нова, Протокол №22/26.05.2021 г.) Комисията се произнася в срока посочен в дял II от АПК от подаване на заявлението.

10. (изм. Протокол №22/26.05.2021 г.) Необходимите документи за предоставяне на правото по чл. 7 са следните:

а) заявление по образец, утвърден от кмета на Община Бургас, подадено чрез ОП „Транспорт“ до кмета на Община Бургас;

б) лична карта – за българските граждани, документ за самоличност или за пребиваване по чл.4, ал.2 и 3 от Закона за българските лични документи – за чуждите граждани и удостоверение за настоящ адрес, издадено от районната администрация (когато е различен от постоянния);

в) удостоверение за раждане (за малолетни или непълнолетни) – копие и оригинал (за сверяване);

г) валидно решение на ТЕЛК/ НЕЛК - копие и оригинал (за сверяване). Срокът на експертното решение на ТЕЛК/ НЕЛК се счита за пожизнен, когато намалената работоспособност е установена след навършване на определената в чл. 68, ал. 1-3 от Кодекса за социално осигуряване възраст за придобиване право на пенсия за осигурителен стаж и възраст или е навършена в периода на решението на ТЕЛК/ НЕЛК.

д) документ за настойничество или попечителство или нотариално заверено пълномощно (ако е приложимо) - копие и оригинал (за сверяване).

е) актуална цветна снимка – паспортен формат.

11. (изм. Протокол №22/26.05.2021 г.) Карти за преференциално паркиране на ППС, превозващи хора с трайни увреждания в зоните за почасово платено паркиране и паркингите общинска собственост на територията на Община Бургас се предоставят или отказват със заповед на кмета на Община Бургас или оправомощено от него длъжностно лице до срока на експертното решение на ТЕЛК/НЕЛК, но не повече от три години.

12. (изм. Протокол №22/26.05.2021 г.) На лица със статут на временно пребиваване, карта за преференциално паркиране на ППС, превозващи хора с трайни увреждания в зоните за почасово платено паркиране и паркингите общинска собственост на територията на Община Бургас се предоставя съгласно т. 8 от настоящия член, но за не повече от срока на валидност на временното пребиваване.

13. (изм. Протокол №22/26.05.2021 г.) При промяна на обстоятелствата, касаещи правото, лицата са длъжни в 14-дневен срок писмено да уведомят кмета на Община Бургас, чрез ОП „Транспорт“, за промяната.

**Чл. 8.** (1) (изм. Протокол №22/26.05.2021 г.) Картите на правоимащите лица, легитимиращи и удостоверяващи правото на преференциално паркиране на територията на Община Бургас по чл. 7 от наредбата, се издават и преиздават, както и анулират от кмета на Община Бургас или оправомощено от него длъжностно лице. Правото се прекратява предсрочно и картата се анулира при отпадане на някое от условията за предоставяне или при повторно неправомерно ползване.

(2) (нова, Протокол №22/26.05.2021 г.) Едно лице може да притежава само една карта за преференциално паркиране.

**Чл. 9.** (1) Оперативната дейност по издаването, монтажа на знаковото стопанство и контрола по използването им се осъществяват от ОП „Транспорт".

(2) ОП „Транспорт“ съхранява архив на документите за предоставяне на правото и следи за крайният срок за предоставянето му.

**Чл. 10.** Начин на обозначаване на ППС превозващи хора с трайни увреждания при преференциално паркиране на специално обозначените за тази цел места в зоните за почасово платено паркиране:

Непосредствено при паркиране в зоната за почасово платено паркиране на специално обозначените за целта места, картата задължително се поставя в долния ляв ъгъл на предното стъкло от вътрешната страна на автомобила, така че лицевата й част с изображението на международния знак „Инвалид" на плътен тъмно син фон да се вижда изцяло.

**Глава трета**

**КОНТОРОЛ И САНКЦИИ**

**Чл. 11.** Контролът на паркиране на ППС, превозващи хора с трайни увреждания, се осъществява от служителите на ОД на МВР, служители на общинска администрация, определени със заповед на Кмета на Община Бургас и/или съвместно със служители на ОП „Транспорт".

**Чл. 12.** При неправомерно ползване на карта за преференциално паркиране на ППС, превозващо хора с трайни увреждания, служителят на ОД на МВР, служител на общинска администрация, определен със заповед на Кмета на Община Бургас и/или ОП „Транспорт" отнема картата, която се връща на органа, издал същата.

**Чл. 13.** Служителите на ОД на МВР, служителите на общинска администрация, определени със заповед на Кмета на Община Бургас, съвместно със служители на ОП „Транспорт" извършват контролни проверки доколко преференциалното паркиране на ППС, превозващи хора с трайни увреждания, е извършено при спазване на нормативните изисквания, както и изискват и доказателства от водача на съответното ППС, за това, че е паркирано при присъствието на лицето - притежател на картата, с която същото ППС е обозначено. При установяване на несъответствие между картата и лицето, което я ползва и/или при установяване на неправомерно ползване, служителят на общинска администрация, определен със заповед на Кмета на Община Бургас, изземва картата, като нарушителят подлежи на санкция по общия ред. Иззетата карта се предава на органа, издал същата, за връщане на притежателя.

**Чл. 14.** При установено повторно неправомерно ползване на валидна или невалидна карта за преференциално паркиране, издадена от Община Бургас, наличната се изземва и анулира, неналичната, която е в сила към момента, се анулира, а на титуляра не се издава нова карта за срок от една година от датата на анулирането. При установено повторно неправомерно ползване на валидна или невалидна карта за преференциално паркиране, издадена от друга община, същата се изземва и се изпраща на общината за предприемане на действия по компетентност. Предвидените в настоящите разпоредби санкции за повторно неправомерно ползване на карта за преференциално паркиране се налагат, ако за втори път се установи по предвидения в настоящата наредба ред използването на карта за преференциално паркиране без да е налице правно основание за това.

**Чл. 15.** Редът и условията за осъществяване на контрола по чл. 13 и чл. 14 се регламентират със заповед на Кмета на Община Бургас.

**Чл. 16.** (изм. Протокол №20/23 и 24.02.2021 г.) Правоимащите лица заплащат цена на услуга за преиздаване на карта, в срока на валидност на същата, по сметка на ОП „Транспорт".

**Чл. 17.** За използване на издадена по съответния ред, но с изтекъл срок на валидност карта за преференциално паркиране, се прилагат разпоредбите на чл. 14 от настоящата наредба.

**Чл. 18.** За неправомерно използване на издадена по съответния ред карта за преференциално паркиране на извършителя се налага глоба в размер от 100 лева. При повторно и всяко следващо нарушение в рамките на една година се налага глоба в размер от 200 лв.

**Чл.19.** За използване на неиздадена по съответния ред недействителна карта за преференциално паркиране на извършителя се налага глоба в размер от 100 лева, като картата се изземва от длъжностното лице установило нарушението. При повторно и всяко следващо нарушение в рамките на една година се налага глоба в размер от 200 лв. В този случай се уведомява и районното полицейско управление.

**Чл. 20.** (1) Актовете за установяване на нарушенията на тази наредба се съставят от длъжностните лица, определени от органите по чл.13.

(2) Наказателните постановления се издават от кмета на Община Бургас.

(3) За неуредените в тази наредба случаи по съставянето на актовете, издаването и обжалването на наказателните постановления и по изпълнението на наложените наказания се прилагат разпоредбите на Закона за административните нарушения и наказания.

**Чл.21.** (нова, Протокол №22/26.05.2021 г.) (1) Контролът по спазването на §1, т. 2, буква „а“ от допълнителните разпоредби се осъществява от лица, определени със заповед на кмета на общината.

(2) Определените със заповед лица по чл. 21, ал.1 имат право да прилагат предвидените в чл. 167, ал. 2, т. 2 от ЗДвП мерки. Техническо средство за принудително задържане се поставя по начин, по който не нанася щети на МПС.

(3) Поставеното техническо средство за принудително задържане се отстранява само от упълномощените по чл. 21, ал.1 лица. Забранено е повреждането на техническото средство за принудително задържане.

(4) При прилагане на принудителните мерки по чл. 21, ал. 2, упълномощените лица са длъжни да поставят на предното обзорно стъкло писмено съобщение.

(5) Разходите по прилагане и отстраняване на техническо средство за принудително задържане се определят от общинския съвет.

(6) При приложени принудителни административни мерки МПС се освобождава след заплащане на дължимата цена за разходите по прилагането им.

**ДОПЪЛНИТЕЛНИ РАЗПОРЕДБИ:**

**§ 1.** По смисъла на тази наредба:

1. „ППС, превозващи хора с увреждания" са ППС, които към момента при и по време на паркирането обслужват персонално лицето, отговарящо на критериите съгласно чл.7 и са обозначени според изискванията на тази наредба с валидна карта, издадена на името на обслужваното лице.

2. „Преференциално паркиране" е:

а) Безплатно за времето до 3 часа паркиране на специално определените и сигнализирани за тази цел места в зоните за почасово платено паркиране на ППС, обозначени според изискванията на тази наредба, които към момента при и по време на паркирането, пряко, непосредствено и лично обслужват хора с увреждания.

б) Безплатно за времето до 3 часа паркиране на специално определените и сигнализирани за тази цел места в паркингите общинска собственост на територията на Община Бургас на ППС, обозначени според изискванията на тази наредба, които към момента при и по време на паркирането пряко, непосредствено и лично обслужват хора с увреждания.

в) Безплатно и денонощно паркиране върху специално определено и сигнализирано за тази цел място на ППС, превозващо лица с увреждания, до сградата по постоянен адрес на правоимащите.

3. „Неправомерно“ е паркиране на специално обозначено място за ППС, превозващи хора с увреждане при:

а) паркиране без карта за преференциално паркиране на място за ППС, превозващи хора с увреждания.

б) паркиране с невалидна карта за преференциално паркиране на място за ППС, превозващи хора с увреждания.

в) паркиране на място за ППС, превозващи хора с увреждания в отсъствие на правоимащото лице.

г) паркиране на място за ППС, превозващо хора с увреждания, за време повече от 3 часа.

4. „Невалидна карта за преференциално паркиране" е: карта с изтекъл срок на валидност; анулирана карта; подправена карта; копие на карта.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§ 2.** Наредбата се приема на основание чл.21, ал.2 от ЗМСМА, чл.23, във връзка с чл.19, ал.1 от Закона за пътищата и чл.99 от Закона за движение по пътищата.

**Председател на Общински съвет Бургас:**

 **/Проф. д-р Севдалина Турманова/**

**Секретар на Община Бургас:**

**/Божидар Кънчев/**